మురిపించిన అంచనాలు...
- 'స్కైమేట్‌' నివేదికతో మార్కెట్లో లాభాల వర్షం
-   576 పాయింట్ల మేర పెరిగిన సెన్సెక్స్‌్‌
ముంబయి: మార్కెట్లు వరుసగా రెండో రోజు లాభాల్లో నిలిచాయి. ఈ ఏడాది మెరుగైన వార్షపాతం నమోదయ్యే అవకాశాలున్నట్లు 'స్కైమేట్‌' సంస్థ అంచనాలను వెల్లడించడం.. పలు అంతర్జాతీయ మార్కెట్లు లాభాల్లో కదలాడడం, ప్రముఖ రేటింగ్స్‌ సంస్థ మోర్గాన్‌ స్టాన్లీ భారత్‌ మార్కెట్‌ స్థాయిని పెంచడం, చమురు ధరలు పుంజుకోవడం తదితర అనుకూల పరిణామాల నేపథ్యంలో బుధవారం భారత స్టాక్‌ మార్కెట్లు పరుగులు పెట్టాయి. మార్కెట్‌ సూచీలు దాదాపు రెండు శాతం మేర పెరిగాయి, హెవీవెయిట్‌ స్టాక్‌లతో పాటు యంత్రపరికరాలు, బ్యాంకింగ్‌ షేర్లు బాగా రాణించాయి. ఫలితంగా బీఎస్‌ఈ సెన్సెక్స్‌ 576 పాయింట్ల మేర ఎగిసి 25,881 పాయింట్లకు పెరిగింది. ఇదే సమయంలో ఎన్‌ఎస్‌ఈ సూచీ నిఫ్టీ కూడా 186 పాయింట్ల మేర పెరిగి 7,900 పాయింట్లకు ఎగువన 7,935 పాయింట వద్ద ముగిసింది. మార్చి1 తరువాత మార్కెట్లు ఈ స్థాయికి చేరడం ఇదే తొలిసారి. స్కైమేట్‌ గణాంకాలతో గ్రామీణ డిమాండ్‌ పుంజుకోనుందన్న వార్తలు మదుపరుల సెంటిమెంట్‌ను పెంచాయి. దీనికి తోడు మంచి వర్షాల కారణంగా ద్రవ్యోల్బణం దిగి వస్తోందని.. వడ్డీరేట్లు మరింతగా దిగిరావచ్చన్న వార్తలు కూడా మార్కెట్‌కు కొత్త జోష్‌ను ఇచ్చాయి. ఈ వార్తల నేపథ్యంలో వినియోగదారు ఆధారిత స్టాక్‌లైన హిందుస్థాన్‌ యూనిలీవర్‌, గోద్రేజ్‌ కన్జూమర్‌, హీరో మోటో కార్ప్‌లు 1-4 శాతం మేర పెరిగాయి. మరోవైపు వ్యవసాయ ఆధారిత స్టాక్‌లైన జైన్‌ ఇరిగేషన్‌, ర్యాలీస్‌ ఇండియా, మోన్‌శాంటో ఇండియా స్టాక్‌లు కూడా 1-3 శాతం వృద్ధి చెందాయి. తాజాగా వెల్లడైన అమెరికా గృహ విక్రయాల గణాంకాలు అక్కడి ఆర్థిక వ్యవస్థ పుంజుకొనే మార్గంలోనే పయనిస్తోందన్న సంకేతాలను పంపింది. ప్రపంచ మార్కెట్లలో ర్యాలీ దేశీయ మార్కెట్లలో ర్యాలీకి ఊతం ఇచ్చింది. ఫెడ్‌ వడ్డీరేట్ల పెంపు నేపథ్యంలో డాలరు బలపడడం కనిపించింది. బజాజ్‌ ఆటో స్టాక్‌ 5శాతం మేర వృద్ధి చెందింది. భెల్‌ 4 శాతం మేర పెరిగింది. సిప్లా స్టాక్‌లు ఒక్కటే బుధవారం ట్రేడింగ్‌లో 5 శాతం మేర పడి నష్టాల్లో నడిచాయి. బీఎస్‌ఈ మిడ్‌క్యాప్‌, స్మాల్‌క్యాప్‌ సూచీలు దాదాపు ఒక శాతం మేర పెరిగాయి.
మీ స్నేహితులకు రికమెండ్ చెయ్యండి